Vier vasgetrek ná skietery by Kaapse stasie(Foto: Bosbeer/Twitter) Vier mense is in hegtenis geneem in verband met Maandag se skietery op ŉ stasieplatform in die Kaapstadse middestad. Sewe mense, onder wie ŉ vrou in ŉ rolstoel, is tydens die voorval gewond. Sers. Noloyiso Rwexana, polisiewoordvoerder in die Wes-Kaap, het gesê lede van die polisie se taakspan in samewerking met lede van die spoorwegpolisie het die vier verdagtes Dinsdag aangekeer. ŉ Verkeersbeampte het nog ŉ verdagte kort ná die skietery agternagesit en vasgetrek. Die vier verdagtes wat Dinsdag aangekeer is, is tussen 31 en 35 jaar oud en verskyn Donderdag in die Kaapstadse landdroshof waar hulle op aanklag van poging tot moord tereg staan. Die polisie het vroeër gesê die moontlikheid dat die skietery met kwessies in die taxibedryf verband hou, kan nie uitgesluit word nie.